Zásahy hliadok MsP v 18. týždni 
	V týždni od 27. apríla do 3. mája 2009 preverovali hliadky mestskej polície v hlavnom meste 1768 udalostí. Medzi nimi bolo aj 172 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto priestupkov riešili jednotlivé hliadky 794. Na miestach vyhradených pre zdravotne postihnutých občanov svoje vozidlá bez oprávnenia parkovať tu odstavili štyria motoristi. Na vyhradených parkovacích miestach bez vedomia majiteľov týchto miest zanechalo svoje vozidlá 94 vodičov.
	Majitelia psov nerešpektovaním  všeobecne záväzných nariadení týkajúcich sa podmienok chovu domácich zvierat prispeli do štatistiky mestskej polície 19 krát. V oblasti porušení pravidiel verejného poriadku zistili mestskí policajti 21 priestupkov. Na telefonáty, v ktorých občania poukazovali na prípady rušenia nočného pokoja zasahovali 37 krát.
	Značne zastúpenými kategóriami porušovaní všeobecne záväzných nariadení boli opäť priestupky súvisiace s čistotou a poriadkom – 140 zistení, ako aj konzumácie alkoholických nápojov na verejných priestranstvách – 167 priestupkov. Prípady obťažovania okoloidúcich žobrákmi sa vyskytli 25 krát.
	Štatistika mestskej polície za sledované obdobie ďalej prezrádza, že v zóne s dopravným obmedzením sa stalo 148 priestupkov a v pešej zóne zistili hliadky MsP šesť porušení. Pri kontrolách zameraných na výkon taxikárskeho povolania zistili hliadky medzi taxikármi 11 porušení, ktoré odstúpili na ďalšie doriešenie príslušnému správnemu orgánu.
	Najviac priestupkov sa stalo na Viedenskej ceste a to 53. Blokovacie zariadenia na kolesách nesprávne parkujúcich vozidiel sa ocitli 544 krát a po odtiahnuté vozidlá si ich majitelia museli zájsť do areálov odťahovacích služieb 111 krát.